भाजपा को साख और सीट्स बचाने की कड़ी चुनौती मिलने की वजह निकाय चुनाव में लगा झटका : इधर, भाजपा के प्रदेश प्रमुख जीतू वाघाणी कहते हैं कि 14 लोगों की टीम बनाई है। लोकसभा, विधानसभा सीट प्रभारियों की बैठक नियमित हो रही है। लोग कहते हैं कि भाजपा को साख और सीटें बचाने के लिए कड़ी चुनौती से जूझना पड़ेगा। इसकी वजह भी है। 2014 के बाद जिला पंचायत और स्थानीय निकाय चुनाव में उसे करारा झटका लगा था। फिर 2015 में कांग्रेस ने वर्ष 2000 के बाद पहली बार 20 से अधिक जिला पंचायतों पर भारी बहुमत पाया। 33 में से 23 जिला पंचायतें जीत लीं। इसका फायदा उसे विधानसभा चुनाव में भी मिला। एक मुद्दा व्यापारियों की नाराजगी का भी है। गुजरात ट्रेडर्स फेडरेशन के प्रमुख जयेन्द्र तन्ना ने कहा कि नोटबंदी, जीएसटी जैसे निर्णयों से व्यापारी और खासकर छोटे व्यापारी खुद को उपेक्षित मान रहे हैं। जीएसटी की परेशानियों का भी कोई हल नहीं आया है। रिटेल ट्रेड पॉलिसी लाने की मांग पर भी कोई फैसला नहीं हुआ है।